एक समय था कि भारतीय पुरुष के पास सुरक्षित गुड, बैटर, बेस्ट के सभी विकल्प उसे आत्मकेंद्रित पीड़क बना देते थे और पत्नी दूसरे, तीसरे, चौथे स्थान पर आती थी, लेकिन अमेरिका में जन्मी नई भारतीय स्त्री अपनी श्रेष्ठता का दावा करती इसे खुले आम चुनौती दे रही है। यहाँ बदल रही प्रवासी भारतीय संस्कृति का एक नवांकुरित पहलू और भारत से विदेश गए पुरुष की न लौट पाने की विवशताएँ अनेक संदर्भों में चित्रित की गई हैं। पत वाले संवेदनशील पति पुरुष का अस्तित्व गौण होता जा रहा है, वह सिर्फ छटपटा रहा है। बहुत बड़ा दिल है इन पतियों का। पत्नी के पर-पुरुष सम्बन्धों को जान वे न हो-हल्ला करते हैं, न उत्पीड़ित करते हैं, न उनसे घर या बच्चे छीनते हैं। उन्हें स्पेस देने वाले वीतरागी पति इन कहानियों में मिलते हैं। नीना पॉल की ‘आखिरी गीत’5 में वर्षों पहले संगीतकार पति कपिल पत्नी के किसी और के प्रति आकर्षण के कारण उन्हें छोड़ कर चले गए थे। जब कि पत्नी द्वारा बच्चों को यह बताया गया कि अपने संगीत प्रेम के कारण उन्होंने घर छोड़ दिया है। कल की बेचारी, सब की संवेदना पर एकाधिकार रखने वाली पत्नी आज खलनायिका बन बच्चों में पिता और उसके संगीत से नफ़रत भर रही है। पिता के कैंसर पीड़ित होने पर बच्चे बड़े बेमन से उनके पास आते हैं और सच्चाई जानने के बाद बेटी सोनल पिता के पास ही रह जाती है। पिता की अक्षमता देख बेटी पिता द्वारा आयोजित उस म्यूज़िक कन्सर्ट में कार्यक्रम दे पिता की आत्मा को तृप्त करती है, जिसके टिकट बिक जाने के बावजूद वे उसके आयोजन में असमर्थ थे।